Valur er kominn í 1-0 í úrslitaeinvíginu um Íslandsmeistaratitilinn í körfubolta karla eftir sigur á Tindastóli í háspennuleik í gærkvöld. Karlalið ÍBV getur komist í úrslitin um Íslandsmeistaratitilinn í handbolta með sigri á Haukum í kvöld.
Vinna þarf þrjá leiki til að verða Íslandsmeistari og hófu Valsmenn einvígið gegn Tindastóli betur á Hlíðarenda í gærkvöld. Leikurinn var þó hnífjafn og spennandi frá upphafi til enda og réðust úrslitin á lokaandartökum leiksins. Valur var stigi yfir, 80-79, þegar skammt var eftir en Tindastólsmenn áttu eina sókn eftir. Boltinn vildi hins vegar ekki niður og lauk leiknum því með sigri Vals sem nú leiðir einvígið 1-0. Liðin mætast næst á Sauðárkróki á mánudagskvöld.
Undanúrslitaeinvígin í handbolta kvenna hófust einnig í gær en þar mætast Fram og ÍBV annars vegar og Valur og KA/Þór hins vegar. Deildarmeistarar Fram unnu öruggan sigur á ÍBV í Safamýrinni í gær, 28-18, á meðan spennan var öllu meiri hjá Val og KA/Þór á Hlíðarenda. Þar tryggðu Valskonur sér eins maks sigur, 28-27. Fram og Valur eru því komin í 1-0 í sínum einvígum en vinna þarf þrjá leiki til að komast í úrslit um Íslandsmeistaratitilinn. Næstu leikir liðanna verða á mánudag. ÍBV getur í kvöld komist í úrslit um Íslandsmeistaratitil karla í handbolta en klukkan sex verður flautað til leiks í þriðja leik ÍBV og Hauka. Eyjamenn eru búnir að vinna báða leikina til þessa og leiða því einvígið 2-0.
Fjórða umferð Bestu deildar karla í fótbolta heldur áfram í dag. Klukkan tvö mætast ÍA og Breiðablik á Akranesi, Keflavík fær ÍBV í heimsókn klukkan fjögur og klukkan korter yfir fjögur mætast KR og KA annars vegar og Stjarnan og Fram hins vegar. Umferðin hófst í gær með leik FH og Vals en þar lauk leiknum með 2-2 jafntefli.
Valur byrjaði betur gegn Tindastóli í baráttunni um Íslandsmeistaratitil karla í körfubolta. Valsmenn unnu fyrsta leik einvígisins með minnsta mun á Hlíðarenda í gærkvöld.